TLU SA: Plaasaanvalle moet stop, pres. Ramaphosa | Landbou
Die TLU SA het pres. Cyril Ramaphosa se onlangse veroordeling van plaasmoorde verwelkom, maar dring steeds daarop aan dat die president duidelik moet vra dat dié misdaad gestop word.
Só sê mnr. Bennie van Zyl, hoofbestuurder van TLU SA, wat al herhaaldelik gevra het vir 'n amptelike verklaring van Ramaphosa oor plaasmoorde.
Ramaphosa se veroordeling van plaasmoorde in sy repliek op die debat oor sy begrotingsrede in die parlement volg nadat die leier van die Vryheidsfront Plus, dr. Pieter Groenewald, die president opnuut gevra het waarom hy plaasaanvalle nie amptelik veroordeel nie. Ramaphosa het in sy repliek gesê hy het plaasmoorde reeds in die verlede veroordeel en sal voortgaan om dit te doen. Hy het voorts gesê dat elke lewe in die land gelyke waarde het, en dat elke moord en geweldsmisdaad sonder onderskeid veroordeel moet word.
"Ons is bly dat die stilte oor plaasaanvalle en -moorde uiteindelik verbreek is," sê Van Zyl. "Maar ons wil graag hoor dat Ramaphosa 'n beroep doen dat die aanvalle en moorde moet ophou."
Altesaam 34 moorde
Volgens die TLU SA se syfers was daar vanjaar reeds 231 plaasaanvalle en 34 plaasmoorde in Suid-Afrika. Mnr. Johannes Mangena Mazibuko (71), 'n boer van Heilbron, op Donderdag 18 Julie op sy plaas buite die dorp vermoor. Een verdagte is al in verband met die saak aangekeer. Dié aanval volg slegs dae ná die moord op mnr. Sakkie van den Berg (67) en sy vrou, Ina (61), in die distrik Boshof. Vier verdagtes het reeds in verband met dié moorde in die hof verskyn.
Mnr. Jan van Niekerk, provinsiale leier van die VF Plus in die Vrystaat, sê die feit dat dié verdagtes op borgtog vrygelaat is en met vorige plaasaanvalle verbind word, dien as bewys dat die regstelsel nie landelike gebiede veilig kan hou nie.
Hy sê die VF Plus verwelkom die versoek van mnr. Sam Mashinini, Vrystaatse LUR vir polisie, paaie en vervoer, om groter samewerking tussen die landbougemeenskap en die polisie in die provinsie. Landbou- en burgerlike organisasies werk reeds nou saam om veiligheid in landelike gebiede te verbeter. "Dit bly egter die polisie se primêre verantwoordelikheid om die veiligheid van alle Vrystaters te verseker."
Die VF Plus het die LUR reeds in 'n brief amptelik versoek om die nasionale polisie te nader sodat 'n landelike beveiliging-spesialiseenheid in die provinsie gevestig kan word. "Drie plaasmoorde binne 'n week in die Vrystaat toon dat die provinsiale regering nie meer anders kan nie as om die VF Plus se oproep om 'n spesialiseenheid dringend te oorweeg."
Van Niekerk sê die VF Plus sal enige stappe ondersteun om landelike gebiede te beveilig. "Die regering moet egter ook die politieke oor hê en luister na oplossings wat opposisiepartye bied."